|  |  |
| --- | --- |
| REFERAT  af institutledermøde den 19. december 2017 | |
| Deltagere: | | Dekanen, prodekanen, Steffen Nordahl Lund, Anne Jensen, Per Krogh Hansen, Martin Rheinheimer, Mads Funding og Gitta Stærmose | |
| Gæster: | | Bodil Ravn, Jette Klitgaard og Lone Granhøj | |

**Dagsorden:**

|  |
| --- |
| **1. Temadag for gymnasielærere.**  Specialkonsulent Bodil Ravn orienterede om baggrunden for forslaget. Temadage bidrager bl.a. til   * Forskningsformidling * Synliggørelse af SDU * Værdi for og med samfundet (relevans) * Brobygning og outreach   Forslaget har som udgangspunkt gymnasiesektoren som målgruppe, men modellen kan overføres til andre målgrupper fx UC’erne.  Temadagenes styrke er, at de giver gymnasielærere et forskningsmæssigt funderet indblik i og ny viden om deres respektive fags aktuelle tematikker samt adgang til relevant materiale til brug i gymnasielærernes undervisning. Der lægges op til, at flere fag belyser den valgte tematik, således at fagenes samspil på studieretninger i gymnasiet inddrages på selve temadagen. I tilknytning hertil kan gymnasieeleverne deltage i forelæsningen på SDU, alternativt streames forelæsningen på eget gymnasium.  Det blev oplyst, at man i sin prissætning har lagt sig tæt op ad andre udbydere. Den tidsmæssige ressource for gymnasielærerne har snarere været en større udfordring end selve prisen for temadagen.  Det er IKV-efteruddannelse v/specialkonsulent Bodil Ravn og projektleder Caroline Zoffmann Jessen, Fakultetssekretariatet, der bistår administrativt i udviklingen og gennemførelsen af temadagene. Institutlederne orienterer relevante medarbejdere om at tage kontakt til ovennævnte med henblik på udvikling og afvikling af temadage inden for gymnasiesektoren eller andre sektorer.  Institutlederkredsen takkede for orienteringen. |
| **2. Præsentation af nyt forhandlingssystem.**  Kontorfuldmægtig Jette Klitgaard præsenterede det nye digitale forhandlingssystem. Der sker en løbende tilretning, hvorfor fejl, mangler og eventuelle uhensigtsmæssigheder skal meldes ind direkte til Jette Klitgaard.  Der blev givet udtryk for overordnet tilfredshed med systemet og i særdeleshed med, at historikken følger med (p.t. 3 år). Tillæg og andet givet uden for ordinære lønforhandlinger er dog ikke med i historikken. Institutlederkredsen fandt det vigtigt, at løbende aftaler også inddateres i systemet, således at den fulde historik er tilgængelig for parterne.  Det blev besluttet, at Humaniora ved anvendelse af forhandlingssystemet fortsat holder fast i den hidtidige proces mellem A- og B-side. |
| **3. Lønforhandlinger (TAP).**  Dekanen og sekretariatschefen redegjorde for processen for lønforhandlinger på TAP- og AC-TAP-siden.  Når fristen for fremsendelse af forhandlingskrav er udløbet, udveksles lønkrav mellem A- og B-siden. Hvis der har været enighed mellem disse parter, har sekretariatschefen herefter taget forhandlinger direkte med de relevante tillidsrepræsentanter.  Efter en drøftelse af processen var der enighed om, at institutlederne fremover skal involveres i forhold til de af deres medarbejdere fremsatte lønkrav. Involvering kan være i form af formøder eller deltagelse i de reelle lønforhandlinger.  Fristen for angivelse af lønkrav:  (AC/chefløn): senest den 15. januar 2018.  TAP - laboranter, HK og Kommunikation og Sprog: 2. kvartal (dato endnu uafklaret).  Øvrige personalegrupper: 4 kvartal (dato endnu uafklaret). |
| **4. Tilbagemeldinger på høring af udkast til ny model for tildeling af kompensation til studieledere og studienævnsformænd.**  Chefkonsulent Lone Granhøj gennemgik de indkomne tilbagemeldinger.    De i høringssvarene adresserede problemstillinger blev drøftet. Forslag til svar og løsningsmodeller blev vendt.  Dekanen oplyste, at Alexandra Holsting og Søren Wind Eskildsen har ønsket, at snitfladen mellem studienævnsformænd og studielederes ansvarsområder drøftes på førstkommende ordinære SU-møde (6. marts). Prodekanen gjorde opmærksom på, at studieledere allerede understøttes mere end hidtil, fx via sekretærbistand, facilitering af optag (Studieservice). I selve opgavebeskrivelsen af 16. november 2017 er der tilstræbt vandtætte skotter mellem studienævnsformandens og studielederens roller. |
| **5. Timetalsgaranti.**  Det blev præciseret, at timetalsgarantien i Humanioras studieordninger er udmøntet ved, at der som minimum udbydes 12 SKT hvert semester på BA og minimum 9 SKT hvert semester på KA. De 9 SKT er mere end SDU’s garanti på 8 SKT, da der er indført en regel om, at 10 ECTS fag skal have 3 SKT – for at undgå at studerende ved nogle kombinationer af fag (især valgfag), får færre end 8 SKT.  Prodekanen og chefkonsulent Lone Granhøj redegjorde herefter for utilsigtede konsekvenser af institutternes praksis med at reducere det udbudte antal timer, hvis antallet af tilmeldte studerende er under et vist niveau:  *Nøgletal for undervisningstal kan blive rødt (timetalsgaranti). Timetallet for de enkelte discipliner er fastlagt i studieordningen og en ændring af det forventede udbudte timetal vil kræve en studieordningsændring.*  *Nøgletal for forskningsdækning kan blive rødt. En reduktion af timetal eller i den kompensation en VIP tildeles til et givent kursus påvirker nøgletallet i negativ retning og vil være et handlingspunkt ifm Uddannelsesberetningen.*  *Indberetning til ministeriet kan afføde*   1. *Uhensigtsmæssige tal i UddannelsesZoom (offentlig)* 2. *Krav om redegørelse for lave tal i forbindelse med ministerielle tilsynsbesøg*   *Sænket kvalitet af undervisningen i de reducerede fag, og eventuelt klager fra de studerende.*  Institutlederkredsen drøftede praksis og problemstillinger i forhold til valgfag og små hold.  Fakultetssekretariatet blev bedt om at udtænke løsninger, der undgår, at der udbydes mange timer ud over timetalsgarantiens 8 timer.  Det blev oplyst, at en SKT svarer til 68 arbejdstimer. |
| **6. Testbaseret optag 2018, herunder fagspecifikke test – kompensation/aflønning.**  Institutlederkredsen besluttede at videreføre den kompensation/aflønning, der blev benyttet for personale, der varetog de fagspecifikke test, der blev afviklet i testweekenden i 2017, dvs.  DVIP: alm timeaflønning, inkl. forberedelse  Fastansatte VIP: 0,1 SKT pr. dag. |
| **7. Budget 2018.**  Dekanen orienterede om rammerne og frirumspuljen. |
| **8. Status for til- og fravalgsprocessen.**  Det blev præciseret, at institutlederen afgør hvilke til- og fravalgsforslag, der sendes ind senest den 8. januar 2018. |
| **9. Nyt fra**  Dekanen orienterede om bestyrelsesseminar 14. – 15. december 2017.  Institutledere orienterede om til- og fravalgsprocessen, bevillinger mm.  Prodekanen oplyste, at Rigsrevisionen besøger Humaniora den 21. december hvor fokus er på studieintensiteten i forhold til IVK uddannelser i henholdsvis Odense, Kolding og Slagelse samt Interkulturel Pædagogik med dansk som andetsprog. Et notat sendt til Rigsrevisionen om studieintensitet på HUM-SDU sendes til institutlederne til orientering. |
| **10. Eventuelt.**  Intet at bemærke. |

Med venlig hilsen

Simon Torp

Dekan